Хра злоу ахҭысқәа: ахәыҷқәа рзинқәа рыхьчараҿ Аԥсни Аахыҵ Уаԥстәылеи русеицура иазкны
20:20 26.06.2023 (ирҿыцуп: 20:54 26.06.2023)
Ахәыҷы изинқәа рыхьчаразы азинмчра змоу Мактина Џьынџьалԥҳа арадио Sputnik аефир аҿы еиҭалҳәеит Аԥсни Аахыҵ Уаԥстәылеи ари азҵаара аганахьала русеицура шеиҿкаахо, иарбан зҵаарақәоу аԥышәеимдараҿы ишьҭыххо.
Аахыҵ Уаԥстәылеи ҳареи иҳамоу аԥышәа еимаҳдарц ҳҭахуп ҳәа еиҭалҳәеит Џьынџьалԥҳа арадиоефир аҿы.
"Ҳара ҳинститут ҿыцуп. Иаҳаҭахуп иаҳа аԥышәа змоуи ҳареи ҳаилацәажәаларц иҷыдоу азҵаарақәа анцәырҵуа. Аҳәара ҟасҵеит амеморандум ҳнапы аҵаҳҩырц. Аиуристцәа аус адулара иаҿуп. Дара рганахьала ажәалагала ҟарҵеит аилацәажәаратә гәыԥ аԥаҳҵарц. Ҳара ҳганахьала иалахәхоит еиуеиԥшым аминистррақәа рхаҭарнакцәа, ахәыҷқәа рзинқәа рыхьчара иадҳәалоу егьырҭ аусбарҭақәа рҟынтәи. Акризистә центр аныҟам аамҭазы ҳтәылаҿы уи аҭагылазаашьа ҳшалҵуа атәы еилыркаауан, иҳамоу аматериалқәа атәы раҳҳәеит, анаҩс рхы иадырхәарцаз. Уи адагьы, иҟан азҵаара зылшарақәа ԥку ахәыҷқәа рзы аҵаратә процесс шеиҿкаау аилкааразы. Дара еиҭарҳәеит акласс ҷыдақәа аартны ишрымоу. Иаҳнаалар, ҳаргьы ус еиԥш аԥаҳҵар ауеит", - ҳәа еиҭалҳәеит Џьынџьалԥҳа.
Sputnik Аԥсны амедиацентр аҟны имҩаԥган Аԥсни Аахыҵ Уаԥстәылеи рхәыҷкәа рзинқәа рыхьчаразы аҳәынҭқаррабжьаратә усеицуразы ателецҳа.
Иаҳа инарҭбааны аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.